ISI कनेक्शन तलाश रही ATS, पाकिस्तान से भारत आने की पूरी कहानी जांचेगी
Pakistan Seema Haider Case Investigation Explained; 10 दिन इंडिया में रहने के बाद से ही सीमा बोलचाल में शुद्ध हिंदी और अंग्रेजी शब्दों का इस्तेमाल कर रही है। उर्दू बोलने वाली सीमा अचानक शुद्ध हिंदी बोलने लगती है।
सीमा हैदर की जांच में UP पुलिस, इंटेलिजेंस ब्यूरो के बाद एंटी टेररिस्ट स्क्वाड, यानी ATS की एंट्री भी हो गई। 17 जुलाई को UP-ATS की टीम ने ग्रेटर नोएडा के रबूपुरा गांव से सीमा और उसके कथित पति सचिन को हिरासत में ले लिया। दोनों से 6 घंटे तक अलग-अलग पूछताछ की। भारत में सीमा पर शक बढ़ता जा रहा है, तो पाकिस्तान के सिंध में सीमा से गुस्साए डाकू हिंदुओं पर हमले कर रहे हैं।
UP पुलिस, ATS और IB, सीमा और पाकिस्तानी खुफिया एजेंसी ISI के कनेक्शन की जांच कर रही हैं। सीमा के फोन कॉल डिटेल, पाकिस्तान से दुबई, फिर काठमांडू और वहां से ग्रेटर नोएडा तक पहुंचने की स्टोरी को वेरीफाई किया जा रहा है।
पूरी जांच में सीमा के दो पासपोर्ट और 4 मोबाइल सबसे ज्यादा शक के घेरे में हैं। IB को इनपुट मिला है कि सीमा हैदर का भाई पाकिस्तानी सेना में है। चाचा भी सेना में सूबेदार हैं। पहले सीमा ने कहा था कि उसका भाई सेना में नहीं है, बल्कि भर्ती की तैयारी कर रहा है।
उधर, भास्कर की पड़ताल में सामने आया है कि पहली बार सीमा की गिरफ्तारी के 14 दिन बाद भी UP पुलिस उसके मोबाइल फोरेंसिक लैब नहीं भेज पाई है।
कम पढ़ी-लिखी पर अंग्रेजी बोलती है, उम्र पर भी शक
भास्कर ने सीमा के खिलाफ जारी जांच की अपडेट के लिए रबूपुरा थाने के इंचार्ज सुधीर कुमार और जेवर थाने के इंचार्ज मनोज कुमार सिंह से बात की। ये केस पहले रबूपुरा थाने के पास था। सीमा की रिहाई यानी 7 जुलाई से पहले ही हाई लेवल जांच के लिए इस केस को ग्रेटर नोएडा के जेवर थाने में ट्रांसफर कर दिया गया।
उधर, सूत्रों के मुताबिक UP-ATS पता लगाने की कोशिश कर रही है कि पाकिस्तान से भारत आने के दौरान सीमा किस-किस से मिली और किन लोगों ने उसकी मदद की। सीमा हैदर ने अपने सिम से किन लोगों से बात की। उसके पास कितने मोबाइल फोन और मोबाइल नंबर हैं।
फिलहाल UP पुलिस, ATS और IB को सीमा की कहानी पर कई शक हैं...
दोनों थाना इंचार्ज से बात करने के बाद ये पता चला है कि ये केस फिलहाल पूछताछ के लेवल पर ही है। सीमा के 4 मोबाइल, जिनसे संवेदनशील डेटा और लोकेशन पता की जानी थी, 13 दिन बाद भी फोरेंसिक लैब तक नहीं पहुंच पाए हैं। उधर, भारतीय मीडिया में सीमा को किसी सेलिब्रिटी की तरह कवरेज मिल रही है।
सीमा के चक्कर में भारत को खतरा मोल नहीं लेना चाहिए
पूर्व DGP विक्रम सिंह कहते हैं, 'सीमा को फ्री में पब्लिसिटी मिल रही है। उसकी पांचों उंगलियां घी में और सर कढ़ाई में है। आप इसे बारीकी से देखें, तो ये सब इतना सहज नहीं है, जितना दिख रहा। उसके तौर-तरीके और लहजा बता रहा है कि उसकी ट्रेनिंग हुई है। इसे कंसीलमेंट कहते हैं।'
'किसी देश में जासूस भेजने से पहले उसे वहां के तौर-तरीके, भाषा और लहजा पूरी तरह से सिखाया जाता है, ताकि वह वहां रम जाए। क्या पता उसके बच्चे स्लीपर सेल की तरह हों। भविष्य में वे अपने रोल में आएं। हालांकि, ये शक जांच के बाद ही पुख्ता होंगे।'
जांच की प्रोसेस धीमी होने पर पूर्व DGP कहते हैं कि ऑलरेडी 2 महीने से ज्यादा का समय हो चुका है। सभी जांच एजेंसियां इस मामले की छानबीन में लगी होंगी। पुलिस भी जांच कर ही रही होगी। मैं नहीं जानता कि जांच कहां तक पहुंची।'
दूसरी तरफ बिहार के पूर्व DGP अभयानंद कहते हैं, 'हमें सीमा को यहां रखकर खतरा मोल नहीं लेना चाहिए। उसे डिपोर्ट करने में दिक्कत क्या है? अब तक उसके मोबाइल फोरेंसिक लैब नहीं भेजे गए। इतने संवेदनशील मामले में लैब में भेजने में तो इतना वक्त नहीं लगना चाहिए। लैब में जाने के बाद जांच में ठीक-ठाक समय लगता है।'
'दुश्मन मुल्क की सीमा सच में प्यार के चक्कर में आई है या किसी साजिश का हिस्सा है, यह जांच पूरी होने के बाद ही तय होगा। जांच का पहला और सबसे अहम कदम उसके मोबाइल्स की फोरेंसिक जांच है।'
सीमा के पास मिली चीजों ने शक बढ़ाया
सीमा हैदर 4 जुलाई को गिरफ्तार हुई। करीब डेढ़ महीने तक बिना पहचान बताए रबूपुरा गांव में सचिन की पत्नी बनकर रहती रही। कोर्ट मैरिज करने के लिए उसने वकील से संपर्क साधा तो बात पुलिस तक पहुंची। 4 जुलाई को सीमा, सचिन और सचिन के पिता नेत्रपाल की गिरफ्तारी हुई। रबूपुरा थाने की पुलिस ने सीमा से कई दस्तावेज और मोबाइल बरामद किए।
रबूपुरा थाने के थानाध्यक्ष सुधीर कुमार ने बताया कि सबसे ज्यादा शक के घेरे में 4 मोबाइल और दो पासपोर्ट हैं। सभी मोबाइल एंड्रॉयड हैं। दो पासपोर्ट में नाम अलग-अलग होना भी शक बढ़ाता है। इस सब पर हमने उससे पूछताछ की है। आगे की जांच के लिए सीमा-सचिन की रिहाई से पहले ही ये केस जेवर थाने में ट्रांसफर कर दिया गया है। हमने जो चीजें बरामद कीं, वे सब भी जेवर थाने को सौंप दी हैं।
सच जानने के लिए फोन डेटा सबसे ज्यादा अहम
जेवर थानाध्यक्ष मनोज कुमार सिंह ने बताया, 'हमने पूछताछ की है और अभी यह जारी रहेगी।' उनसे पूछा गया कि मोबाइल से क्या डेटा रिकवर हुआ है, तो जवाब मिला, 'अभी मोबाइल को हम फोरेंसिक लैब भेजने की तैयारी कर रहे हैं। उसके बाद ही डेटा रिकवरी और उसकी साइंटिफिक एनालिसिस होगी।' फोरेंसिक लैब में मोबाइल कब तक पहुंचेंगे। इस पर जवाब मिला, 'लैब में भेजने की प्रक्रिया पूरी होने के बाद।'
फोरेंसिक लैब में जांच में कितना वक्त लगता है। जवाब मिला, '10 से 15 दिन। हम कम से कम समय में जांच रिपोर्ट के लिए रिक्वेस्ट करेंगे।’ क्या सीमा के पति गुलाम हैदर से बातचीत हुई है। जवाब मिला, 'हम देश के भीतर ही अभी पूछताछ कर रहे हैं। सीमा के कथित प्रेमी सचिन से बात हुई है। उसके घरवालों से हुई है।'
ये बातें हमें थानाध्यक्ष ने 14 जुलाई को बताई थीं। हमने 15 जुलाई को भी उन्हें फोन किया, फोन उठा, लेकिन फिर कट गया। दरअसल हम उनसे सीमा के मोबाइल फोरेंसिक जांच के लिए भेजने की प्रक्रिया में पुलिस कहां तक पहुंची, यह जानना चाहते थे। हमने उन्हें वॉट्सऐप पर सवाल भेजे, पर जवाब नहीं मिला।
फोरेंसिक लैब में मोबाइल फोन भेजने में देरी क्यों…
बिहार के पूर्व DGP अभयानंद कहते हैं, 'हमें सीमा को वापस उसके देश भेज देना चाहिए। गैरकानूनी तरह से भारत में दाखिल होना और अब यहां एक परिवार के साथ रहना खतरा बन सकता है।'
मोबाइल फोन फोरेंसिक लैब में भेजने की प्रक्रिया पर उन्होंने बताया, 'फोरेंसिक लैब में मोबाइल भेजना इतना मुश्किल नहीं है। मामला इतना संवेदनशील हो, तो जल्द उसे लैब में भेज देना चाहिए ताकि रिपोर्ट भी जल्दी आ जाए।'
अभयानंद कहते हैं, ‘लैब में भेजने की प्रक्रिया के तहत सबसे पहले पुलिस सेट ऑफ क्वेश्चन बनाती है। यानी जिनके जवाब उसे एक्सपर्ट से चाहिए। फिर चीफ ज्यूडिशियल मजिस्ट्रेट के पास एक पिटीशन डाली जाती है कि वे उन्हें मोबाइल को फोरेंसिक लैब में भेजने की परमिशन दें। अमूमन CJM इतने संवेदनशील मामले में तुरंत परमिशन दे देते हैं।'
वे कहते हैं, 'सीमा को नेपाल तक का वीजा मिला था, तो उसे नेपाल में ही रहना था। भारत नहीं आना था। दूसरी बात वीजा ऑफिस सरकार का प्रतिनिधित्व करता है। उसे भारत से वीजा नहीं मिला, तो कोई कारण रहा होगा। इसे नजरअंदाज नहीं किया जा सकता।'
हालांकि सीमा को डिपोर्ट करने के सवाल पर UP के पूर्व DGP विक्रम सिंह कहते हैं, 'ये इतना आसान नहीं है। सीमा आरोपी है। उस पर केस चल रहा है। वह जमानत पर रिहा है। जब तक कोर्ट से फैसला नहीं आएगा, तब तक सीमा को भेजा नहीं जा सकता। फैसले से उसे जेल होगी या फिर कुछ और, लेकिन आरोपों की सच्चाई सामने आने तक उसे डिपोर्ट नहीं किया जा सकता। तब तक सीमा पर कड़ी नजर रखना चुनौती भी है और बहुत जरूरी भी।’
सीमा पर पाकिस्तान से इंडिया तक बवाल
पाकिस्तान के उत्तरी सिंध के जिले कश्मूर कंध कोट के औगाही गांव में 15 जुलाई की रात दरबार डेरा बाबा सांवल शाह मंदिर पर कुछ डाकुओं ने फायरिंग की। मंदिर के पुजारियों ने आसपास के घरों में छिपकर जान बचाई। ये सब सीमा हैदर के लिए हुआ।
कश्मूर कंध कोट के SSP इरफान सैम्मो के मुताबिक, डाकू रानू शर पर इस हमले का शक है, इसने ही सीमा के वापस न आने पर हिंदुओं पर हमले की धमकी दी थी। इधर, खुद को गौरक्षा दल का राष्ट्रीय अध्यक्ष बताने वाले वेद नागर ने 72 घंटे में सीमा को वापस न भेजने पर आंदोलन की धमकी दी है।
इससे पहले 12 जुलाई को मुंबई पुलिस के ट्रैफिक कंट्रोल रूम को फोन पर धमकी मिली कि सीमा को लौटा दो, नहीं तो 26/11 जैसा अटैक होगा। कॉलर उर्दू में बात कर रहा था।
.........................................................
सीमा के पति ने आरोप लगाया है कि वो पाकिस्तान में काफी कर्ज करके गई है, पढ़िए ये रिपोर्ट...
पहले मां-बाप को लालची बताया, अब पति दुश्मन, सीमा ने पति से लिए 3 लाख
पाकिस्तान से 4 बच्चों के साथ आई सीमा हैदर और ग्रेटर नोएडा के सचिन की लव स्टोरी खूब सुर्खियां बटोर रही हैं, लेकिन एक कहानी उस पति गुलाम हैदर की भी है, जिसे सीमा पीछे छोड़ आई हैं। गुलाम का दावा है कि सीमा ने कुछ महीने पहले उनसे 3 लाख रुपए लिए थे। उससे शादी के लिए सीमा ने अपने माता-पिता को लालची बता दिया था।
पढ़िए पूरी खबर...